23.10.2017 klo 18:00
Toivottavasti tällä kertaa tämä uudelleen ajankohtaiseksi noussut someilmiö onnistuisi muuttamaan asioita.
Moninaisissa somekanavissa pinnalle nousseesta #metoo-kampanjasta (suom. minä myös) on uutisoitu näyttelijä Alyssa Milanon aloittamana. Todellisuudessa kampanjan historia on kuitenkin paljon pidempi.
Yhdysvaltalainen aktivisti Tarana Burke taisteli seksuaalista häirintää ja väkivaltaa vastaan jo kymmenisen vuotta sitten tuomalla siitä selvinneiden ihmisten kokemuksia julki Minä myös -nimellä kulkeneen kampanjan avulla.
- Tarkoituksenani ei ollut luoda viraalia aihetunnistetta, joka on kaikkien huulilla tänään ja unohdettuna huomenna. Halusin luoda iskulauseen, jota ihmiset voisivat käyttää keskustellessaan seksuaalisesta väkivallasta ja kertoa siitä selvinneille, etteivät he ole kokemustensa kanssa yksin, Bustle siteeraa Burkea.
Instagram-päivitystään julkaistessaan Milano ei tiennyt Burken kampanjasta, joten kampanjoita voidaan sinällään pitää erillisinä. Burke itse on kertonut Twitterissä olevansa tyytyväinen siihen, että hänen ideansa on otettu laajempaan käyttöön.
Toivoa sopii, että tällä kertaa asiat todella muuttuisivat niin, ettemme enää seuraavan kymmenen vuoden päästä tarvitsisi moista iskulausetta.
Lähteet: Bustle, CNN, Al Jazeera, New York Times